**Народна басна**

**ЛИСИЦА И ГАВРАН**

Гавран је нашао повећи комад сира и, стојећи на грани дрвета, држао је чврсто сир у кљуну.

Лисица то опази и пошто се привукла дрвету, поче да хвали гаврана.

* Ти си веома лепа птица – рече она – имаш прекрасно перје! Нико на свету не би био тако савршен као ти, само када би умео да певаш!

Гаврану се није свидело да поред толике своје лепоте има и неки недостатак. Да би уверио лисицу да уме и да пева, он отвори кљун и загракта.

Сир му испаде из кљуна, лисица зграби плен и побеже.

* Е, мој гавране – мислила је она – ти имаш гласа и сјаја, али немаш памети.



 ОТКРИВАМО НОВЕ РЕЧИ:

 **комад** – део нечега

 **савршен** – неко ко је најбољи у свему

 **плен** – оно што је отето од другог

  ПИТАМО, ПРИЧАМО:

1. Шта је привукло пажњу лисице?
2. Зашто лисица говори лепе речи гаврану?
3. Шта нам то говори о њој?
4. Како те речи делују на гаврана?
5. Шта нам то говори о њему?
6. Шта лисица заиста мисли о гаврану?
7. Чему нас учи ова басна?

  ТВОЈЕ РЕЧИ:

„Гаврану се није свидело да поред толике своје лепоте има и неки недостатак“. Какав би то гавран желео да буде? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Гаврана вређе кад му лисица каже да он нешто не може. Волео би да је савршен. Кад је неко такав, кажемо да је СУЈЕТАН. **Запамти!**